Diari Oficial de la Generalitat Valenciana


Sumari del DOGV 8500, del 06-03-2019 (2019/1768)

RESOLUCIÓ de 8 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 58/18-AIA Quartell.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8500

Data del DOGV
:   06-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1768


Data del document
:   08-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Quartell
    * impacte ambiental

RESOLUCIÓ de 8 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 58/18-AIA Quartell. [2019/1768]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 58/18-AIA Quartell.  
  
  
«Declaració d'impacte ambiental  
Expedient: 58/9793-DIK.  
Títol: emmagatzematge residus perillosos.  
Promotor: J&J RESIVAL, CB.  
Autoritat substantiva: Ajuntament de Quartell.  
Localització: polígon industrial la Foia, c/ Projecte 11, núm. 10, porta 2a, del terme municipal de Quartell (València).  
  
Descripció del projecte  
L'objecte d'aquest projecte és la sol·licitud de llicència ambiental, d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, per a una activitat que es dedicarà a emmagatzematge de residus perillosos, procedents principalment de tallers de reparació de vehicles automòbils.  
La capacitat total d'emmagatzematge de residus perillosos és d'11.000 quilos.  
L'informe urbanístic municipal exposa que el terreny està classificat com a sòl urbà industrial i que s'aplica als usos urbanístics admesos.  
  
L'activitat es desenvoluparà a l'interior d'una nau industrial, i la superfície de la instal·lació és de 231,33 m², distribuïts en les zones següents:  
- Zona d'emmagatzematge de residus: 166,72 m².  
- Accés a la zona d'emmagatzematge de residus: 39,50 m².  
- Despatx: 10,21 m².  
- Vestíbul: 11,32 m².  
- Lavabos: 3,58 m².  
L'activitat disposa de subministrament elèctric, proveïment d'aigua potable, evacuació d'aigües residuals a la xarxa de clavegueram municipal i servei municipal de recollida de residus assimilables a urbans.  
  
Descripció del procés productiu  
L'activitat es dedicarà a l'emmagatzematge temporal de residus perillosos. Es procedirà a la seua descàrrega, classificació i emmagatzematge en els diferents contenidors habilitats, fins a la seua recollida i trasllat final a una planta de tractament de residus, per a la seua valorització o eliminació final.  
Depenent del tipus de material que s'ha d'emmagatzemar, es disposarà de tres tipus de contenidors:  
- Bidó de xapa d'acer o de polietilé amb tapa de les mateixes característiques, de capacitat de 680 litres, i dimensions de 600 x 950 mm.  
  
- Contenidor big box. Contenidor per a emmagatzemar i transportar bateries usades amb bossa de plàstic per a protegir de possibles vessaments d'electròlit i tapa de plàstic, de capacitat de 680 litres, i dimensions de 1.000 x 1.200 x 830 mm.  
- Contenidor GRG (gran recipient per a matèries a granel) o contenidor IBC (Intermediate Bulk Container). Contenidor de polietilé protegit amb una gàbia d'acer galvanitzat i col·locat sobre un palet de capacitat 1.000 litres i dimensions 1.000 x 1.200 x 1.500 mm.  
L'activitat es realitzarà en les fases següents:  
- Fase de recepció  
La recepció dels residus es realitzarà per mitjà de la col·locació d'aquests en els contenidors pels operaris, i seran estancs per a evitar els vessaments accidentals durant la seua recollida i transport, fins al seu emmagatzematge.  
- Fase de transport  
El transport es durà a terme per mitjà de la utilització d'un camió, en el qual es col·locaran els contenidors de manera que permeta el transport de forma segura fins a les instal·lacions d'emmagatzematge temporal.  
- Fase de descàrrega  
Es realitzarà un procés de descàrrega manual dels residus, es classificaran i s'apilaran en els diferents contenidors habilitats per a l'emmagatzematge d'aquests.  
- Fase d'emmagatzematge  
Els residus romandran emmagatzemats en els contenidors estancs, fins al seu posterior trasllat a una altra empresa gestora de residus.  
- Fase de càrrega i de transport final  
Abans que es produïsca el compliment del temps màxim permés d'emmagatzematge dels residus, es procedirà a la càrrega dels contenidors de residus en el camió de transport fins al trasllat a les diferents empreses.  
No es mesclaran les diferents categories de residus perillosos, ni aquests amb residus que no tinguen la consideració de perillosos. Es durà un registre documental, per a garantir la traçabilitat dels diferents tipus de residus.  
Per a la manipulació dels contenidors s'utilitzaran carretons manuals, transpalets i carretons elevadors amb motor elèctric.  
Adequació de la nau segons el projecte.  
Les zones d'emmagatzematge dels diferents contenidors amb els seus residus estaran diferenciades i identificades amb senyalització.  
La capacitat d'apilament de residus líquids tòxics és de 4.623 litres entre els quals hi ha: olis de motor usats, líquids de frens usats, anticongelants usats i àcid sulfúric de les bateries gastades, i s'emmagatzemen en piles diferents segons el tipus de residu. No s'emmagatzemaran en la mateixa pila residus diferents que presenten possibles reaccions perilloses.  
S'habilitaran dues zones d'apilament de residus, una destinada als envasos buits contaminats, draps contaminats, filtre d'oli usat i s'emmagatzemaran en una pila diferent, i en una altra pila s'apilaran els aerosols d'oli.  
L'alçària d'emmagatzematge serà superior a 80 cm, per a previndre i corregir el risc en cas d'inundació. Quan s'utilitze tant el contenidor GRG com el contenidor big box per a emmagatzematge de residus, se situarà davall d'aquest un contenidor buit que servirà de cubeta en cas de vessaments accidentals.  
Tipologia de residus admesos  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, són els següents:  
Residus perillosos  
130205: olis minerals de motor, de transmissió mecànica i lubrificants.  
150110: envasos que contenen restes de substàncies perilloses o estan contaminats per aquestes.  
150202: absorbents, materials de filtració (inclosos els filtres d'oli no especificats en una altra categoria), draps de neteja i robes protectores contaminats per substàncies perilloses.  
160107: filtres d'oli.  
160113: líquids de frens.  
160114: anticongelants que contenen substàncies perilloses.  
160504: gasos en recipients a pressió (inclosos els halons) que contenen substàncies perilloses.  
160601: bateries de plom.  
Els residus emmagatzemats seran retirats per gestors autoritzats.  
  
Tramitació administrativa  
Com a actuacions prèvies de l'expedient 101/17-CON, hi ha les següents:  
Amb data 5 de juliol de 201 7, l'Ajuntament de Quartell remet l'expedient administratiu municipal de sol·licitud de llicència ambiental per a l'activitat d'emmagatzematge de residus perillosos, i sol·licita l'avaluació d'impacte ambiental.  
El 31 de juliol de 2017, el Servei d'Avaluació d'Impacte ambiental realitza la consulta al Servei d'Ordenació del Territori sobre la compatibilitat de l'activitat amb el risc d'inundació.  
L'1 d'agost de 2017, des del Servei d'Avaluació d'Impacte Ambiental es requereix a l'Ajuntament l'esmena de les deficiències de la documentació aportada i en remet una còpia al promotor.  
El 13 d'octubre de 2017, es rep l'informe de PATRICOVA, el qual indica que l'activitat està afectada per perillositat d'inundació de nivell 4 i és parcialment incompatible amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.  
El 17 d'octubre de 2017, el Servei d'Avaluació d'Impacte Ambiental trasllada l'informe emés pel Servei d'Ordenació del Territori a l'Ajuntament de Quartell i al promotor.  
El 20 de desembre de 2017, l'Ajuntament remet la documentació aportada pel promotor.  
El 12 de gener de 2018, es rep un segon informe de PATRICOVA, evacuat a sol·licitud de l'Ajuntament de Quartell, sobre la nova documentació del promotor, que adopta mesures correctores a l'emmagatzematge proposat. L'informe considera que han sigut corregides les deficiències assenyalades en el primer informe i conclou que encara que el projecte està afectat per risc d'inundació, és compatible amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.  
  
El 16 de maig de 2018, des del Servei d'Avaluació d'Impacte Ambiental, es requereix a l'Ajuntament el certificat d'informació pública.  
  
El 6 de juny de 2018, l'Ajuntament remet la documentació sol·licitada, i s'inicia l'expedient 58/18-AIA d'avaluació d'impacte ambiental.  
  
Aquest expedient consta de: estudi d'impacte ambiental, projecte d'obra i activitat, annex al projecte d'obra i activitat, estudi acústic, certificat de compatibilitat urbanística i certificat d'informació pública.  
  
El tràmit d'informació pública de l'expedient es va dur a terme per mitjà de la inserció del corresponent anunci en el BOP núm. 231, amb data 1 de desembre de 2017, sense haver-se presentat al·legacions.  
  
Consideracions ambientals  
Les afeccions associades a l'activitat seran les següents:  
Quant a la producció de sorolls.  
Les principals fonts de soroll són:  
- Operacions de càrrega/descàrrega de residus.  
- Vehicles de transport.  
Les mesures destinades a corregir les emissions dels vehicles de transport i la manipulació dels residus són les següents:  
L'activitat funcionarà en horari diürn.  
Es controlarà periòdicament l'emissió de gasos dels vehicles, i es realitzarà la inspecció tècnica de vehicles obligatòria.  
Es verificarà periòdicament el correcte desenvolupament de les activitats de càrrega i descàrrega.  
S'aporta un estudi acústic en el qual es conclou que els paraments existents són suficients per a evitar que es transmeten nivells sonors a veïns confrontants superiors als màxims permesos per la legislació vigent.  
Quant a la possible afecció al sòl.  
Els impactes que l'activitat pot produir en el sòl es deu a l'emmagatzematge de residus líquids perillosos. Com a mesures preventives per a evitar o minimitzar els impactes en cas de vessaments o abocaments accidentals, es proposa:  
La instal·lació disposarà d'una solera de formigó en tota la superfície, amb un tractament d'impermeabilització a base de resina epoxi, per a evitar que qualsevol vessament arribe al subsòl.  
La zona de càrrega i descàrrega estarà dotada d'un gual de contenció per a evitar que qualsevol tipus de vessament isca a l'exterior de la nau. No es realitzaran activitats de càrrega i descàrrega fora del gual de contenció instal·lat ni a l'exterior de la nau.  
Instal·lació de cubetes de retenció en les zones on s'emmagatzemen residus líquids per a recollir vessaments accidentals.  
La instal·lació disposarà de material absorbent per a la recollida de vessaments accidentals i es durà a terme sempre en sec, i no s'utilitzarà aigua per a la seua retirada. El material absorbent contaminat serà tractat com un residu perillós i es gestionarà com a tal.  
Quant a la minimització del risc per inundació  
La solera de la nau on es durà a terme l'activitat tindrà una base d'impermeabilització de goma epoxi, per a aïllar la base de la nau de possibles inundacions per crescudes d'aigua.  
Elevació de l'alçària de tots els punts d'emmagatzematge a 0,8 metres del sòl, com a mínim, ja que s'evitarà que es banyen si augmenta el nivell de l'aigua.  
Les prestatgeries on es col·loquen els contenidors estancs aniran fixades al sòl.  
El programa de vigilància ambiental, proposa el següent:  
- Control de la correcta gestió dels residus a través dels documents d'acceptació de cada residu expedit pel gestor autoritzat i els corresponents documents de control i seguiment emplenats després de cada gestió.  
- Es verificara el correcte desenvolupament de les activitats de càrrega i descàrrega periòdicament.  
- Els vehicles utilitzats en la recollida dels residus se sotmetran a la inspecció tècnica de vehicles, amb la freqüència que determine la normativa.  
  
Consideracions jurídiques  
1. El projecte examinat constitueix, segons el que es preveu en l'annex I, grup 6.d.1, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en els quals és preceptiva la formulació d'una declaració d'impacte ambiental, amb la resolució administrativa prèvia que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu reglament.  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental, i en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que li són aplicable.  
  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi natural i d'Avaluació Ambiental la competència en matèria d'avaluació ambiental estratègica i de projectes.  
  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que siga d'aplicació.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicable, l'activitat d'emmagatzematge de residus perillosos, promoguda per J&J RESIVAL, CB, situada en el polígon industrial la Foia, c/ Projecte 11, núm. 10, porta 2a, del terme municipal de Quartell (València), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
1. Els residus admesos en l'activitat seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. En relació amb l'emmagatzematge de residus perillosos, es complementarà amb la mesura addicional següent: en el cas de vessaments d'àcids procedents de les bateries usades, s'utilitzarà prèviament un producte neutralitzador d'àcids (bicarbonat sòdic o similar). El material emprat així com el residu hauran de ser emmagatzemats i gestionats segons la seua naturalesa i perillositat.  
3. A la posada en marxa de l'activitat i, almenys, cada 5 anys, el titular haurà de dur a terme un control de les emissions acústiques i dels nivells de recepció en l'entorn per mitjà de la realització d'auditories acústiques. Aquestes es realitzaran amb l'activitat en funcionament i per un organisme de control autoritzat, i els resultats constaran en un llibre de control que estarà a la disposició de les administracions competents. Si se superaren els nivells sonors permesos per la llei, s'aplicaran les mesures correctores pertinents, i s'efectuarà, a continuació, nova auditoria acústica per a comprovar-ne l'eficàcia.  
4. Es durà un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental presentat. S'inclourà un control documental de la recepció i lliurament dels residus, així com la seua quantitat, naturalesa i codi d'identificació, a més de la documentació acreditativa relativa a accidents, fuites o vessaments, la seua recollida i gestió posterior. La documentació del programa de vigilància ambiental estarà a la disposició de les autoritats competents.  
5. Qualsevol modificació o ampliació del projecte presentat, així com si es detectara cap impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si escau, l'aplicació de noves mesures correctores.  
  
  
Segon  
Notificar a les parts interessades que contra aquesta resolució, ja que és un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets es consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de la citada Llei 21/2013.  
  
València, 17 d'octubre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 8 de febrer de 2019.- El director general de Medi Natural i d'Avaluació Ambiental: Antoni Marzo i Pastor.